[Video] Egpaar fnuik kapers danksy hondjies‘n Skermskoot uit die video ŉ Egpaar van Midrand in Gauteng het die afgelope naweek ŉ “vreesaanjaende” kapingspoging ongedeerd vrygespring danksy hul drie Pekinees-hondjies. Anelle Hills het Dinsdag aan Maroela Media vertel sy en haar man, Roger, het Sondag skuins ná 13:00 buite hul kleinhoewe in Glen Austin stilgehou toe die voorval plaasgevind het. Hills sê ŉ silwer Mercedes-Benz het enkele oomblikke vantevore ŉ ent agter hulle aangery voor hulle eindelik voor die hek tot stilstand gekom het. Omdat haar drie jong Pekinees-hondjies nie gewoond is aan motors nie, klim sy gewoonlik by die hek uit om hulle op te tel om te verseker dat hulle nie onder die wiele van die motor beland nie. Dit is in dié oomblik dat sy uit die motor geklim het dat die einste Mercedes-Benz versnel en op die egpaar afgejaag het. Hills sê toe die insittendes hul deure oopswaai nog voor die motor tot stilstand kon kom, het sy besef daar is “groot moeilikheid”. “Ek het uit die motor geklim en die deur agter my toegemaak. In dié stadium het my man in die truspieëltjie gekyk, die motor sien aankom en vir my gesê ek moet inklim, maar ek kon hom nie hoor nie. Toe ek die motor tot stilstand hoor kom agter my en die mans met wapens sien, het ek geweet hulle wil ons motor kaap. Ek moes besluit of ek my hondjies wil gryp en of ek in die motor wil spring, maar daar was nie tyd om hulle te gryp nie. Ek het net ingespring en geskree: ‘Go, go, go!’” Hills het in die motor gespring waarna haar man vir sowat 200 m in trurat gejaag het om van die kapers weg te kom. Die kapers het nie skote afgevuur nie, en hulle kon daarin slaag om weg te kom. Volgens haar het hul bure in die tuin ontspan, en het die huis in gehardloop toe hulle die gewapende mans sien. “ŉ Mens se adrenalienvlak is baie hoog in só ŉ situasie, maar toe ons van die kapers weg is en uit die nou straat wat na ons huis toe loop, draai, toe bars ek in trane uit. My hart was gebroke omdat ek my hondjies daar agtergelos het. Ek het dadelik die buurtwag gebel, en my buurman se kinders het hom en die res van die buurt ook ontbied. Ons is dankbaar om ongedeerd te wees. Dit is absoluut vreesaanjaend om deur so iets te gaan – dit ruk jou.” Hills sê haar hondjies is ook ongedeerd. “As ek nie uitgeklim het om die hondjies op te tel nie, sou ons nie van die kapers af kon wegkom nie. Mens kan net dink wat die gevolge dan sou wees.” Volgens haar was die polisie sowat twee uur later op die toneel, maar het nie ŉ saak begin nie omdat niemand in die voorval beseer is nie. Sy sê haar eie private ondersoek na die kapers het ook nog geen vrugte opgelewer nie. Hills sê dié gebied is voorheen ook al geteiken, maar dit is die eerste keer dat hulle onder misdaad deurloop. “Die kapers het kort ná die voorval ook op ander mense toegeslaan, maar weer misluk. Volgens die buurtwag stem die nommerplate van die motor ooreen met dié een in ons geval. Ons bly in ŉ bandelose land, ŉ mens is nêrens meer veilig nie. Die enigste ding wat ons kan doen is om dit teen te staan en nie toe te laat dat mense van ons vat waarvoor ons so hard gewerk het nie.” Hills het aan Maroela Media vertel dat die gebied se buurtwag haar enkele oomblikke ná die onderhoud ingelig het van nóg ŉ gewapende rooftog op een van die kleinhoewes in die omgewing. God's Protection is amazing!! Three black men in a golden C-class Mercedes tried to hijack us as we arrived home just after 13h21 today. Roger's quick thinking got us away quickly and safely! Posted by Anelle Hills on Sunday, August 13, 2017